DA Den Europæiske Unions Tidende C 295/6

Meddelelse om domme afsagt af Den Europæiske Unions Domstol i sag C-249/10P og sag C-247/10P for så vidt angår Rådets forordning (EF) nr. 1472/2006 om indførelse af en endelig antidumpingtold og endelig opkrævning af den midlertidige told på importen af visse typer af fodtøj med overdel af læder med oprindelse i Folkerepublikken Kina og Vietnam

2013/C 295/06

I sine domme af 2. februar 2012 i sag C-249/10P (1) Brosmann et al og 15. november 2012 i sag C-247/10P (2) Zhejiang Aokang Shoes Co. Ltd annullerede Den Europæiske Unions Domstol (»Domstolen«) delvist Rådets forordning (EF) nr. 1472/2006 af 5. oktober 2006 om indførelse af en endelig antidumpingtold og endelig opkrævning af den midlertidige told på importen af visse typer af fodtøj med overdel af læder med oprindelse i Folkerepublikken Kina og Vietnam (»forordningen«) (3). Forordningen blev annulleret, for så vidt som den angår Brosmann Footwear (HK) Ltd, Seasonable Footwear (Zhongshan) Ltd, Lung Pao Footwear (Guangzhou) Ltd og Risen Footwear (HK) Co Ltd samt Zhejiang Aokang Shoes Co. Ltd (»de berørte eksporterende producenter«).

I de respektive domme fastslog Domstolen, at EU-institutionerne burde have gennemgået og behandlet anmodningerne om markedsøkonomisk behandling, som var indgivet af de berørte eksporterende producenter.

I henhold til artikel 266 i traktaten om Den Europæiske Unions funktionsmåde skal institutionerne træffe de nødvendige foranstaltninger til gennemførelse af Domstolens domme.

For at opfylde denne forpligtelse besluttede Kommissionen at genoptage proceduren, som skulle erstatte de annullerede dele af forordningen, netop på det punkt, hvor ulovligheden indtrådte, og undersøge, hvorvidt markedsøkonomiske vilkår var fremherskende for de berørte eksporterende producenter i perioden fra den 1. april 2004 til den 31. marts 2005.

Afhængigt af resultaterne af den igangværende procedure kan det ligeledes vise sig nødvendigt at ændre Rådets gennemførelsesforordning (EU) nr. 1294/2009 af 22. december 2009 om indførelse af en endelig antidumpingtold på importen af visse typer fodtøj med overdel af læder med oprindelse i Vietnam og i Folkerepublikken Kina som udvidet til også at omfatte import af visse typer fodtøj med overdel af læder afsendt fra Macao SAR, uanset om den er angivet med oprindelse i Macao SAR eller ej, som følge af en udløbsundersøgelse i henhold til artikel 11, stk. 2, i Rådets forordning (EF) nr. 384/96 (4).

1. Identificering af interesserede parter

Kommissionen analyserer i øjeblikket resultatet af undersøgelsen vedrørende markedsøkonomisk behandling for så vidt angår de berørte eksporterende producenter.

Kommissionen overvejer at fremlægge oplysninger om resultatet af vurderingen af markedsøkonomisk behandling samt den foreslåede efterlevelse af Domstolens domme for alle interesserede parter i den oprindelige undersøgelse, hvis de anmoder herom.

Eftersom den oprindelige undersøgelse blev gennemført i 2005-2006, og for at sikre, at Kommissionen har adgang til de korrekte kontaktoplysninger for alle potentielt interesserede parter, opfordrer Kommissionen hermed de interesserede parter, der gav sig til kende i forbindelse med den oprindelige undersøgelse, til at angive, om de ønsker at modtage ovennævnte oplysninger, og i bekræftende fald oplyse følgende:

— kategori, som den interesserede part tilhører (f.eks. EU-producent, ikke forretningsmæssigt forbundet importør, eksporterende producent osv.)

— bekræftelse af interessen for at deltage som interesseret part i den igangværende implementering af Domstolens domme

— den interesserede parts navn, adresse og e-mailadresse

— dokumentation for, at den pågældende part deltog som interesseret part i forbindelse med den oprindelige undersøgelse.

2. Tidsfrist

Ovennævnte oplysninger skal være Kommissionen i hænde senest 15 dage efter offentliggørelsen af denne meddelelse i Den Europæiske Unions Tidende.

3. Skriftlige besvarelser og korrespondance

Al relevant information indsendes skriftligt til Kommissionen med angivelse af den interesserede parts navn, adresse, e-mailadresse og telefonnummer.

Kommissionens adresse:

Europa-Kommissionen Generaldirektoratet for Handel Direktorat H Kontor: N105 08/020 1049 Bruxelles/Brussel BELGIQUE/BELGIË E-mail: TRADE-AD499-Footwear-Court@ec.europa.eu

4. Høringskonsulent

Interesserede parter kan anmode om, at høringskonsulenten fra Generaldirektoratet for Handel griber ind. Høringskonsulenten optræder som formidler mellem de interesserede parter og Kommissionens undersøgelsestjenester. Høringskonsulenten gennemgår anmodninger om aktindsigt, tvister om fortrolige oplysninger, anmodninger om forlængelse af frister og anmodninger fra tredjeparter om at blive hørt. Høringskonsulenten kan arrangere en høring med en individuel interesseret part og mægle for at sikre, at de interesserede parters ret til at forsvare sig udøves fuldt ud.

En anmodning om en høring med høringskonsulenten skal indgives skriftligt og begrundes. For så vidt angår høringer om spørgsmål vedrørende den indledende fase af undersøgelsen, skal anmodningen indgives senest 15 dage efter datoen for offentliggørelsen af denne meddelelse i Den Europæiske Unions Tidende. Derefter skal en anmodning om at blive hørt fremsættes inden for de særlige frister, som Kommissionen fastsætter i sin kommunikation med parterne.

Høringskonsulenten vil også skabe mulighed for en høring med parterne, hvor der bliver lejlighed til at fremsætte andre synspunkter og fremføre modargumenter. Yderligere oplysninger og kontaktoplysninger findes på høringskonsulentens websider på webstedet for Generaldirektoratet for Handel:

http://ec.europa.eu/commission_2010-2014/degucht/contact/hearing-officer/

(1) EUT C 80 af 17.3.2012, s. 3.

(2) EUT C 9 af 12.1.2013, s. 5.

(3) EUT L 275 af 6.10.2006, s. 1.

(4) EUT L 352 af 30.12.2009, s. 1.